將至太和寄蔡仲偃太博
作者：趙抃
朝代：宋

paragraphs: 我憶去年仲冬月，夜醉離尊曉船發。
鼕鼕畫鼓上窮江，章貢川源接南粵。
虔州之民十萬家，下車公議亂如麻。
去除煩苛養疲瘵，令嚴訟簡俗亦嘉。
農事屢登稻粱積，獄犴空虛寇衰息。
遠陬安堵幸實天，闕然自愧予何力。
邇來被旨還神京，乘秋擊棹烟波行。
夷猶入境奚所喜，故人樂土絃歌聲。